Proiect de înăsprire a pedepselor pentru clanurile interlope: confiscare extinsă, pedepse dublate pentru traficul de droguri, proxenetism și camătă
Pedepsele pentru traficul de droguri ar urma să fie dublate, iar judecătorii vor putea să aplice confiscarea extinsă la grupurile de interlopi, potrivit unui proiect de lege inițiat de senatorul PNL Alexandru Nazare, fost ministru al Finanțelor.
Proiectul introduce în sfera infracțiunilor grave, cu pedepse mult mai mari decât în prezent, infracțiunile de amenințare, șantaj, proxenetism, exploatarea cerşetoriei și camăta.
De asemenea, confiscarea extinsă pentru grupările de crimă organizată poate fi dispusă de instanţa de judecată, atunci când aceasta îşi formează convingerea că bunurile respective provin din activităţi infracţionale și se poate baza inclusiv pe disproporţia dintre veniturile licite şi averea persoanei.
Proiectul de lege scurtează de la 6 luni la 3 luni timpul pentru actualizarea listei cu drogurile sintetice, dat fiind că traficanții inventează substanțe tot mai puternice și mai periculoase.
În plus, proiectul introduce sancțiuni drastice pentru cei care îndeplinesc o funcţie ce implică exerciţiul autorităţii publice și facilitează traficul de droguri. Pentru oamenii legii, limitele de pedeapsă sunt mai severe cu jumătate pentru infracțiunile săvârșite.
Pentru polițiștii implicați în combaterea traficului de droguri, proiectul prevede salarii stimulative, criterii precise de performanță, prime de excelență pentru fiecare traficant prins sau grupare destructurată.
Proiectul de lege completează Codul penal cu protejarea vârstinicilor care sunt exploatați de interlopi prin cerșetorie.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank